Krabi Kooli maja suvel 2019
Krabi Kool
Krabi Kool
Panoraamvaade Krabi vana koolimaja poolt Krabi küla poole, paremal koolimaja ja vasakul kooli spordiplats
**Krabi Kool** oli eraüldhariduskool, mis tegutses Võru maakonnas Rõuge vallas Krabi külas. Kool tegutses ajavahemikus 1. september 2014 – 1. märts 2020.

Kooli pidaja oli MTÜ Ostium ja kooli direktor endise Krabi Põhikooli viimane direktor Ale Sprenk. Alates 2018/2019. õppeaastast oli kooli direktor Merike Mägise. Krabi Kool oli Eestis ainuke erakool, millel oli õpilaskodu.

Ajalugu
-------

2014. aastal otsustas tollane Varstu vald sulgeda Krabi Põhikooli, sest kooli oli õppima jäänud ainult neli Varstu valla last. Koolimaja anti MTÜ Ostium kasutusse ja seal alustas 1. septembrist 2014 tegevust **Krabi Kool** – erakool, mis oli mõeldud õpilaskodu vajavatele ja haridusliku erivajadusega lastele. Koolile väljastati Eesti haridus- ja teadusministri 22. juuli 2014. aasta käskkirjaga nr 288 „Koolitusloa andmine Krabi Koolile" tegevusluba õppe korraldamiseks I-III õppeastmes tähtajaga kuni 31. augustini 2017.

2017. aastal õppis Krabi Koolis 65 erivajadusega last üle Eesti, kes kõik elasid õpilaskodus. Kool taotles ministeeriumilt koolitusloa pikendamist. Sama aasta kevadel oli Haridus- ja Teadusministeerium teavitanud kooli pidajat, et riik plaanib lõpetada 1. jaanuarist 2018 õpilaskodude kohtade otserahastuse, suunates selle omavalitsustesse. Sellel ja veel mõnel ettekäändel otsustas MTÜ Ostium 2017. aasta suvel, et 1. septembril kooli ei avata. Paralleelselt algatas prokuratuur õpilaste kaebuste alusel kriminaaluurimise, sest õpetajaid süüdistati õpilaste kehalises väärkohtlemises. Kohtu alla anti koolidirektor, kelle süü ei leidnud aga kohtus tõendamist.

Kool avati uuesti 2018. aasta sügisel, kuigi juriidilises mõttes ei olnud kool ka eelneval õppeaastal suletud (koolil oli kehtiv koolitusluba, õpilasi võeti vastu aastase lepinguga, eelneval õppeaastal lepinguid lihtsalt ei pikendatud, nüüd jätkati õpilaste vastuvõtuga).

2019. aasta detsembris viis Haridus- ja Teadusministeerium Krabi Koolis läbi riikliku järelevalve, mille eesmärk oli hinnata, kas kooli õppe- ja kasvatustegevus vastab haridusasutustele kehtestatud nõuetele. Järelevalve käigus tuvastati olulisi probleeme õppe- ja kasvatustöös, mis puudutasid koolis töötavate õpetajate kvalifikatsiooni, õppetundide pikkust ja mahtu, mittestatsionaarse õppe korraldamist ning hariduslike erivajadustega õpilaste toetamist. Kuna ministeerium ei saanud koolilt tõendeid selle kohta, et puudused suudetakse kõrvaldada, otsustas ministeerium 2020. aasta veebruaris tühistada Krabi Koolile 2017. aastal väljastatud tähtajalise koolitusloa. Otsus jõustus 1. märtsil 2020. See oli esimene kord, kui Eestis oli riikliku järelevalve tulemusena üldhariduskoolilt õpetamisõigus ära võetud.

2022. aastal müüs vald koolimaja ligi kahesaja tuhande euro eest ettevõttele OÜ Krabimaania, kes hakkas sellest ehitama hooldekodu, mis peaks valima 2023. aasta lõpul või 2024. aasta algul.

Vaata ka
--------

* Krabi Põhikool

Viited
------

1. ↑  Krabi Kool. Eesti Hariduse Infosüsteem.
2. 1 2  Vald sulgeb Krabi kooli ja asemele tuleb erakool. Võrumaa Teataja, 8. märts 2014.
3. ↑  Sang, Sten. Krabi kool valmistub hoogsalt uueks õppeaastaks. Võrumaa Teataja, 12. august 2019.
4. 1 2  Allas, Elina. Mis saab Krabi koolist. Lõunaleht, 25. mai 2017.
5. ↑  Võru maavanema korraldus "Krabi Kooli riikliku järelevalve õiendi kinnitamine".[*alaline kõdulink*] 1. detsember 2016.
6. ↑  "Kriminaaluurimise tõttu suletud kool tekitab hoopis suurema probleemi" ERR, 14. september 2017
7. 1 2  Allas, Elina. Krabi kool läheb kinni, prokuratuur jätkab uurimist! Lõunaleht, 3. august 2017.
8. ↑  Tomi Saluveer: "Krabi kooli direktor astus kohtu ette" Lõuna-Eesti Postimees, 17. september 201
9. ↑  "Koolidirektori süü ei leidnud kohtus tõendamist" Lõuna-Eesti Postimees, 15. jaanuar 2019
10. ↑  Harju, Ülle. Üllatus: Krabi kool alustab taas õppetööd. Lõunaleht, 19. august 2018.
11. ↑  Haridus- ja Teadusministeerium (5. veebruar 2020). "Haridus- ja Teadusministeerium tühistas Krabi kooli tegevusloa". Originaali arhiivikoopia seisuga 3.08.2020. Vaadatud 10.05.2020.
12. ↑  Mäekivi, Mirjam. Haridusministeerium võttis erivajadustega laste koolilt õpetamisõiguse. ERR, 5. veebruar 2020.
13. ↑  "Lapsed välja, eakad asemele: Krabi koolimaja muudeti hooldekoduks" Lõuna-Eesti Postimees, 8. detsember 2023

Välislingid
-----------

|  |  |
| --- | --- |
|  | Pildid, videod ja helifailid Commonsis: **Krabi Kool** |

* "Rõõmusõnum! Krabi kool Võru maakonnas alustas taas õppetööd" TV3, 5. oktoober 2018
* "Hariduslike erivajadustega laste Krabi kooli ähvardab sulgemine" ERR, 28. jaanuar 2020
* "Krabi kool jäi tegevusloast ilma" Lõuna-Eesti Postimees, 5. veebruar 2020